કેવી કેવી સમસ્યાઓનો સામનો કરવો પડે છે..?? : છેતરપિંડીના મોટાભાગના કેસમાં વરરાજા તો નવવધૂ સાથે અમુક દિવસ ગુજાર્યા બાદ વિદેશ ઉપડી જાય છે અને પત્નીને તેઓ ક્યારેય તેડાવતા નથી. કેટલાક કિસ્સામાં પત્ની પ્રેગ્નન્ટ બનેલી હોય છે. છતાં તેને છોડી દેવામાં આવે છે. વધુ જાણકારી ન હોવાથી પિયરિયાં કશું કરી શકતા નથી. અમુક કિસ્સામાં પત્નીને વિદેશ લઈ જવાય છે, પરંતુ પછી દહેજના રૂપમાં તેની પાસે તગડી રકમની માગણી પણ કરવામાં આવે છે. કેટલીકવાર છોકરીને શારીરિક અને માનસિક ત્રાસ આપી ખાલી હાથે ભારત પાછી ફરવા મજબૂર કરાય છે. કેટલીકવાર યુવતી વિદેશ જાય ત્યારે તેને પતિનાં પહેલાં લગ્નની જાણ થાય છે અને તેનો નોકરાણી તરીકે ઉપયોગ કરવામાં આવે છે. મોટાભાગના કિસ્સામાં યુવતીને વિદેશ પહોંચ્યા પછી જાણ થાય છે કે પતિએ આપેલી જાણકારી ખોટી છે. નોકરી, પગાર, મિલકત વગેરે બાબતમાં પોતે છેતરાઈ ગઈ છે. વિદેશોમાં ડિવોર્સને લગતા કાયદા અને કાયદાકીય પ્રક્રિયા સરળ હોય છે જેનો ફાયદો ઉઠાવી પત્ની પર ખોટા આક્ષેપ આરોપ લગાવી તેને ડિવોર્સ આપી દેવામાં આવે છે. ડિવોર્સ પછી યુવતી જો ભારતમાં રહેતી હોય તો મોટે ભાગે તેનો પતિ અને સાસરિયાં તેને ભરણપોષણ આપવાનો ઈનકાર કરે છે. કેમકે વિદેશની કોર્ટમાં ફેંસલા પ્રમાણે તેના લગ્ન તૂટી ગયા છે અને જો યુવતી ભરણપોષણ કે ડિવોર્સ માટે પતિની વિરુદ્ધ ભારતીય કે વિદેશી કોર્ટમાં અપીલ કરવા માગે તો તેને કાયદાની જાણ ન હોવાથી વધુ મુસીબતનો સામનો કરવો પડે છે.